Unga valkyrjan snýr aftur til Goðheima í örvæntingafullri leit að ætt sinni og uppruna , en lendir strax í heiftarlegum átökum við illvirkja í Miðgarði . Á sama tíma ógnar yfirvofandi stríð Ása og Vana öllum heiminum . Tekst Hildi að breyta örlögunum og bjarga Goðheimum ? Úr bókinni : Þrívaldi sat álútur í tignarlegu hásæti Sigmundar , konungs Djúpadals , í viðhafnarsal hallarinnar , slóttugur á svip . Hann var með gróft svart hár , feitlagið andlit og dökk stingandi augu . Beggja vegna hásætisins stóðu hermenn með hjálm á höfði , spjót í hendi og sverð við belti , albúnir að verja herra sinn . Hildur hafði alltaf vantreyst Þrívalda , ekki síst eftir að hann hleypti Loka hinum lævísa inn í þennan sama hallarsal og gerði honum kleyft að stela sverðinu ósigrandi sem Fornbogi , sonur Ívalda , hafði smíðað til að sigrast á galdravopnum goðanna , jafnt spjóti Óðins sem hamri Þórs . „ Hvað vilt þú hingað ? “ spurði hann hryssingslega . „ Ég vil fá að hitta Brynhildi , “ svaraði hún einarðlega . „ Hún er ekki í návist okkar og hefur ekki verið árum saman . “ „ Er hún þá fangi þinn hérna í Djúpadal ? “ „ Nei , Brynhildur hvarf inn í nóttina þegar hún frétti fall Sigmundar . Mér þykir sennilegt að Óðinn hafi kallað hana til sín , enda var hún á hans vegum . “ Hildi datt ekki í hug að treysta orðum hans . „ Hvar átti Sigmundur að hafa fallið ? “ spurði hún . „ Mér var sagt að hann hafi fallið fyrir spjóti Bölverks konungs á bökum Kolgrimmu í Suðurdölum . Aðrir halda því fram að það hafi verið Gungnir , spjót Óðins , sem lagði Sigmund að velli . Hvort heldur var , þá má ljóst vera að Sigmundur var maður feigur er hann hélt til orrustunnar . Það voru örlög hans að deyja til Óðins og drekka öl með öðrum Einherjum í Valhöll . “